في بنات كتير بيسألوا هو ليه الإسلام ضد الفن ؟الموسيقى حرام، ورسم البورتريه حرام، والنحت والتصوير حرام !إزاي أقدر أقنعهم بحيث يتقبلوا أحكام الدين بنفس راضية ؟ياريت إجابة مُفصلة جزاك الله خيرًا
الإسلام ضد الفن؟ يا نهار أبيض :D  عمومًا الرقص حلو برضه ، بس للأسف حرام ، والزنا حلو جدًا ، بس كبيرة من الكبائر ، والخمر لذيذة ولها نشوة ما حصلتش ، بس من الموبقات ، وإني أقضيها في الحياة جيرل فريندز وهيصة حاجة قمة في المتعة ، بس حرام للأسف. القصد : إن إحنا هنا على هذه الأرض عباد لله مختبرون ، قاعدين حبّة وماشيين ، والحبة اللي قاعدينهم دول ، مطلوب مننا نعمل شوية حاجات اسمها الواجبات والمستحبات ، ومطلوب مننا نبعد عن شوية حاجات اسمها المكروهات والمحرمات.  اللي هيعمل كده هيخش أجمل مكان خلقه ربنا بإيده ، وهو الجنة ، فيه فن وحلاوة وكل حاجة.  واللي مش هيعمل كده هيخش أوحش مكان خلقه ربنا ، وهو النار.  بشكل بسيط أهه وبدون تعقيد. ربنا سبحانه وتعالى منع عننا بعض الشهوات ولم يأذن لنا فيها ، اختبارًا لنا ، هنسمع كلامه ونطيعه وللا لأ؟  دا المحك اللي بيميز المؤمن عن غيره.  اللي بيقول كده بيبص للحياة الدنيا كمركز لأفعالنا ، ودا مش صح عندنا كمسلمين ، إحنا بنبص للآخرة. دا فضلًا أنه الدنيا مليانة "فنون حلال" زي الأدب والقصة والرواية ، ولو عملنا مسلسل خالي من المحاذير الشرعية بقى حلال ، ولو عملنا أناشيد خالية من الموسيقى بقت حلال ، وأنا شغال مصمم جرافيك ودا فن ، وحلال ، وحسن صديقي شغال في تحريك الرسوم ودا فن وحلال ، والتصوير المذكور في الحديث لو هو الفوتوغرافي ، فهو فن حلال برضه.  والشعر عندنا من رؤوس الفنون الحلال. بس الشيطان شاطر، وبيحب يلعب في المساحات الفارغة من التصورات ، يعني يقول للإنسان : إيه الدين النفيخ اللي بيمنعك من البورتريه دا يا حبيبي؟ ، هتعيش حياتك إزاي من غير بورتريه إنت؟  رغم إنه ممكن يكون آخر مرة جرّب يرسم فيها كان بيحاول يرسم ورقة شجر وجات معاه بمربع XO ، ليه؟  لأن الشيطان شاطر.  وبرغم أن معرفته بالنحت ممكن تكون زي معرفتي بلغة الجن كده ، بس هو جاي معاه أن تحريم النحت دا تضييق للفن وقتل للإبداع وكلام من دا ، ليه؟  لأن الشيطان شاطر! للأسف يعني ، التفكير دا لن يفيد ، هتفضل سلطة التحريم والتحليل سلطة إلهية ، ماحدش يقدر يتدخل مع ربنا فيها ، وهنفضل إحنا عباد الله اللي لازم نسمع الكلام ونطيعه ، وهيفضل الشيطان شاطر. ثم أصلًا ، نفرض الإسلام ضد الفن فعلًا ، إيه اللي حصل في الدنيا بقى؟  يعني إيه اللي هنخسره؟ ، ولا حاجة ، الدنيا مش هيتغير فيها أي شيء ، وهتفضل الطبيعة جميلة وحلوة ، وألوانها تريح الإنسان ، وأصواتها تأسر الإنسان ، وهتفضل الألوان جميلة ، وهتفضل كل حاجة زي ما هي.  بس إحنا بنحب الدراما والأفورة ونقول كلام كبير من نوعية "الإسلام ضد الفن" قال الله تعالى : " يَا أَيُّهَا الَّذِينَ آمَنُوا أَطِيعُوا اللَّهَ وَرَسُولَهُ وَلَا تَوَلَّوْا عَنْهُ وَأَنتُمْ تَسْمَعُونَ ، وَلَا تَكُونُوا كَالَّذِينَ قَالُوا سَمِعْنَا وَهُمْ لَا يَسْمَعُونَ ، إِنَّ شَرَّ الدَّوَابِّ عِندَ اللَّهِ الصُّمُّ الْبُكْمُ الَّذِينَ لَا يَعْقِلُونَ ، ولَوْ عَلِمَ اللَّهُ فِيهِمْ خَيْرًا لَّأَسْمَعَهُمْ ۖ وَلَوْ أَسْمَعَهُمْ لَتَوَلَّوا وَّهُم مُّعْرِضُونَ ، يَا أَيُّهَا الَّذِينَ آمَنُوا اسْتَجِيبُوا لِلَّهِ وَلِلرَّسُولِ إِذَا دَعَاكُمْ لِمَا يُحْيِيكُمْ ۖ وَاعْلَمُوا أَنَّ اللَّهَ يَحُولُ بَيْنَ الْمَرْءِ وَقَلْبِهِ وَأَنَّهُ إِلَيْهِ تُحْشَرُونَ ، وَاتَّقُوا فِتْنَةً لَّا تُصِيبَنَّ الَّذِينَ ظَلَمُوا مِنكُمْ خَاصَّةً ۖ وَاعْلَمُوا أَنَّ اللَّهَ شَدِيدُ الْعِقَابِ " دعاكم لما يحييكم :) ، فاستجيبوا :) والحمد لله رب العالمين.